Μητροπολίτης Νέας Ιωνίας, Φιλαδελφείας, Ηρακλείου και Χαλκηδόνος Γαβριήλ

Ο Μητροπολίτης Νέας Ιωνίας, Φιλαδελφείας, Ηρακλείου και Χαλκηδόνος Γαβριήλ (κατά κόσμον Γεώργιος Παπανικολάου, Μοσχάτο, 1976) είναι Έλληνας θεολόγος και ιεράρχης της Εκκλησίας της Ελλάδος, ο οποίος διατελεί Μητροπολίτης Νέας Ιωνίας, Φιλαδελφείας, Ηρακλείου και Χαλκηδόνος από το 2014.

Στο παρελθόν έχει διατελέσει Επίσκοπος Διαυλείας, βοηθός της Ιεράς Αρχιεπισκοπής Αθηνών (2011-2014) και Αρχιγραμματέας της Ιεράς Συνόδου της Εκκλησίας της Ελλάδος (2010-2014).

Βιογραφικά στοιχεία
Ο κατά κόσμον Γεώργιος Παπανικολάου γεννήθηκε στο Μοσχάτο Αττικής το 1976, από την Ειρήνη και τον Παναγιώτη Παπανικολάου. Ολοκλήρωσε τις εγκύκλιες σπουδές του, αποφοιτώντας από το 2ο Γενικό Λύκειο Μοσχάτου.   

Αποφοίτησε από τη Θεολογική Σχολή του Εθνικού και Καποδιστριακού Πανεπιστημίου Αθηνών, λαμβάνοντας πτυχίο το 1999. Το 2001 έλαβε μεταπτυχιακό δίπλωμα από τη Θεολογική Σχολή Φριβούργου της Ελβετίας και από το Ορθόδοξο Ινστιτούτο του Σαμπεζύ της Γενεύης. Είναι κάτοχος διδακτορικού διπλώματος (PhD) από την Θεολογική Σχολή του Πανεπιστημίου Αθηνών με θέμα «Η προστασία του κατηγορουμένου μεταξύ του κοινού και του εκκλησιαστικού ποινικού δικαίου». Ομιλεί άριστα αγγλικά και γαλλικά. Από το 2006 έως την εκλογή του σε επίσκοπο, δίδαξε θρησκευτικά ως εκπαιδευτικός στο Κολλέγιο Αθηνών. 

Χειροτονήθηκε διάκονος στις 18 Φεβρουαρίου 1996 από τον τότε Επίσκοπο Διαυλείας και μετέπειτα Μητροπολίτη Διδυμοτείχου, Ορεστιάδος και Σουφλίου Δαμασκηνό και πρεσβύτερος στις 30 Μαΐου 2002 από τον Αρχιεπίσκοπο Αθηνών Χριστόδουλο. Υπηρέτησε ως εφημέριος στον Ιερό Ναό Αγίας Μαρίνης Θησείου και ως πρωτοσύγκελος της Αρχιεπισκοπής Αθηνών, από το 2009 έως την εκλογή του σε επίσκοπο.

Στις 7 Οκτωβρίου 2011, εξελέγη από την Ιεραρχία της Εκκλησίας της Ελλάδος τιτουλάριος Επίσκοπος Διαυλείας, βοηθός της Αρχιεπισκοπής Αθηνών. Ακολούθως, τοποθετήθηκε Αρχιγραμματέας της Ιεράς Συνόδου της Εκκλησίας της Ελλάδος. Δύο ημέρες αργότερα χειροτονήθηκε στον βαθμό του επισκόπου στον Ιερό Ναό Αγίου Διονυσίου Αρεοπαγίτου Αθηνών προεξάρχοντος του Αρχιεπισκόπου Αθηνών Ιερωνύμου Β΄. 

Στις 10 Οκτωβρίου 2014 εξελέγη από την Ιεραρχία της Εκκλησίας της Ελλάδος, Μητροπολίτης Νέας Ιωνίας και Φιλαδελφείας, λαμβάνοντας 72 ψήφους επί συνόλου 78 ψηφισάντων. Η ενθρόνισή του έγινε την 1η Νοεμβρίου 2014 στον Ιερό Μητροπολιτικό Ναό Αγίων Αναργύρων Νέας Ιωνίας, παρουσία του τότε πρωθυπουργού Αντώνη Σαμαρά.

Το 2016 ήταν μέλος της αντιπροσωπείας της Εκκλησίας της Ελλάδος στην Πανορθόδοξη Σύνοδο της Κρήτης. Εχει υπηρετήσει ως συνεργάτης της Συνοδικής Επιτροπής Διορθοδόξων και Διαχριστιανικών Σχέσεων της Ιεράς Συνόδου, καθώς επίσης το 2004 συνεργάτης της Ευρωπαϊκής Επιτροπής στο γραφείο της τότε επιτρόπου Αννας Διαμαντοπούλου.

Στις 19 Νοεμβρίου 2019, με απόφαση της Ιεράς Συνόδου, η Ιερά Μητρόπολις Νέας Ιωνίας και Φιλαδελφείας μετονομάστηκε σε Ιερά Μητρόπολη Νέας Ιωνίας, Φιλαδελφείας, Ηρακλείου και Χαλκηδόνος, με τον Μητροπολίτη Γαβριήλ να παίρνει τον αυτό τίτλο.

 Παραπομπές 

Γαβριηλ
Παπανικολάου
Παπανικολάου
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών